KIRJALLINEN KYSYMYS P-2836/01 esittäjä(t): Dirk Sterckx (ELDR) komissiolle. Tilapäisiä tai liikkuvia rakennustyömaita koskeva direktiivi 92/57/ETY.



Virallinen lehti nro 115 E , 16/05/2002 s. 0169 - 0170



KIRJALLINEN KYSYMYS P-2836/01 esittäjä(t): Dirk Sterckx (ELDR) komissiolle (5. lokakuuta 2001) Aihe: Tilapäisiä tai liikkuvia rakennustyömaita koskeva direktiivi 92/57/ETY Neuvoston direktiivin 92/57/ETY(1), annettu 24 päivänä kesäkuuta 1992, turvallisuutta ja terveyttä koskevien vähimmäisvaatimusten täytäntöönpanosta (kahdeksas direktiivin 89/391/ETY 16 artiklan 1 kohdassa tarkoitettu erityisdirektiivi) 3 artiklan mukaan jokaiselle rakennustyömaille, jolla toimii useampia yrityksiä, on nimettävä yksi tai useampia henkilöitä, jotka vastaavat turvallisuuteen ja terveyteen liittyvien toimenpiteiden yhteensovittamisesta. Erityisesti pienemmillä työmailla, kuten yksityisasuntojen uudisrakennusalueilla tämä lisää huomattavasti kustannuksia, jotka voivat arvioiden mukaan olla jopa 5 prosenttia työn kokonaiskustannuksista. Voiko jäsenvaltio myöntää poikkeuksen, jonka mukaan turvallisuuskoordinaattoria ei tarvitse nimittää yksityisasuntojen remontoinnin yhteydessä, sen perusteella, että tämä direktiivin vaatimus lisää yksityisille koituvia kustannuksia suhteettomasti? Salliiko direktiivi sen, että jäsenvaltiot asettavat turvallisuuskoordinaattorin nimeämisen pakolliseksi yksityisasuntojen rakentamisessa ja remontoinnissa, mutta vapauttavat nämä työmaat velvollisuudesta laatia turvallisuutta ja terveyttä koskeva suunnitelma ja rakennustyön päättymisen jälkeen laadittava asiakirja tai velvollisuudesta pitää koordinointipäiväkirjaa? Miten jäsenvaltiot ovat panneet tämän direktiivin täytäntöön? (1) EYVL L 245, 26.8.1992, s. 6. Anna Diamantopouloun komission puolesta antama vastaus (12. marraskuuta 2001) Turvallisuutta ja terveyttä koskevien vähimmäisvaatimusten täytäntöönpanosta tilapäisillä tai liikkuvilla rakennustyömailla 24. kesäkuuta 1992 annetun neuvoston direktiivin 92/57/ETY(1) (kahdeksannen direktiivin 89/391/ETY 16 artiklan 1 kohdassa tarkoitetun erityisdirektiivin) 3 artiklassa säädetään, että rakennushankkeen toteuttajan tai rakennushankkeen valvojan on nimettävä jokaiselle rakennustyömaalle, jolla toimii useampia yrityksiä, yksi tai useampia henkilöitä, jotka vastaavat turvallisuuteen ja terveyteen liittyvien toimenpiteiden yhteensovittamisesta direktiivin tarkoittamalla tavalla. Tilapäinen tai siirtyvä rakennustyömaa määritellään direktiivin 2 artiklan a kohdassa rakennustyömaaksi, jolla suoritetaan talonrakennus- tai maa- ja vesirakennustöitä, joiden luettelo liitteessä I(2) ei ole tyhjentävä. Tilapäisen tai siirtyvän rakennustyömaan määritelmästä johtuu, että myös yksityisasuntojen rakentaminen kuuluu direktiivin sovellusalaan. Tämän vuoksi yksittäinen jäsenvaltio ei voi myöntää poikkeusta velvollisuuteen nimetä turvallisuuteen liittyvien toimien yhteensovittamisesta vastaava henkilö yksityisasuntojen rakentamis- tai uudistustyössä, kun työmaalla toimii useampia yrityksiä. On kuitenkin syytä lisätä, että kyseinen velvollisuus ei aiheuta automaattisesti huomattavia lisäkustannuksia tämäntyyppisillä rakennustyömailla. Yhteensovittamisesta vastaava henkilö voi olla rakennushankkeen toteuttaja tai rakennushankkeen valvoja. Lisäksi on melko harvinaista, että kyseisillä rakennustyömailla toimii suuri määrä yrityksiä. Turvallisuutta ja terveyttä koskevasta suunnitelmasta säädetään (direktiivin 3 artiklan 2 kohdassa), että rakennushankkeen toteuttajan tai rakennushankkeen valvojan on varmistettava, että turvallisuutta ja terveyttä koskeva suunnitelma laaditaan ennen rakennustyömaan käynnistämistä. Tämä velvollisuus koskee kaikkia rakennustyömaita, jotka sisältyvät direktiivin 2 artiklan määritelmään. Direktiivin 3 artiklan 2 kohdan toisessa alakohdassa säädetään kuitenkin mahdollisista poikkeuksista. Artiklan mukaan jäsenvaltiot voivat työmarkkinaosapuolien kanssa neuvoteltuaan sallia ensimmäisestä kohdasta tehtäviä poikkeuksia, lukuun ottamatta töitä, joihin liittyy erityisiä vaaroja tai jotka edellyttävät saman artiklan 3 kohdassa tarkoitettua ennakkoilmoitusta. Direktiivin 92/57/ETY täytäntöönpanon osalta kaikki jäsenvaltiot ovat antaneet tiedot toimenpiteistään direktiivin saattamiseksi osaksi kansallista lainsäädäntöä. Komission tietoon ei ole tullut noudattamattajättämistapauksia tai erityisiä vaikeuksia direktiivin täytäntöönpanossa. (1) EYVL L 245, 26.8.1992. (2) Liite I Luettelo, joka ei ole tyhjentävä, tämän direktiivin 2 artiklan a alakohdassa tarkoitetuista rakennustöistä sekä tie- ja vesirakennustöistä 1. Kaivaminen, 2. Maanrakennustyöt, 3. Rakentaminen, 4. Esivalmisteisten rakenneosien kokoaminen ja purkaminen, 5. Muunnos- ja varustamistyöt, 6. Muutostyöt, 7. Uudistamistyö, 8. Korjaustyöt, 9. Hajottaminen, 10. Purkaminen, 11. Ylläpito, 12. Kunnossapito- maalaus- ja siivoustyöt, 13. Viemäröinti.